SKRIFTLIG FORESPØRGSEL P-2562/02

af Professor Sir Neil MacCormick (Verts/ALE) til Kommissionen

(10. september 2002)

Om: REACH-systemet

Er Kommissionen klar over den bekymring, som mange mennesker føler med hensyn til visse aspekter af REACH-systemet, der er foreslået til testning og registrering af kemikalier? Vil Kommissionen navnlig på ny overveje de elementer i REACH-systemet, som radikalt vil øge antallet af dyreforsøg på måder, som virker stærkt frastødende på mange EU-borgere? Vil Kommissionen også oplyse sin holdning til REACH-systemets relevans for kemikalier, som er bundne kemiske elementer i de endelige produkter, og som derfor ikke fremviser nogen af de kemiske egenskaber, de har i ren tilstand?

Svar afgivet på Kommissionens vegne af Margot Wallström

(3. oktober 2002)

Det såkaldte REACH-system blev foreslået oprettet af Kommissionen i dennes hvidbog Strategi for en ny kemikaliepolitik(1) for at øge beskyttelsen af menneskers sundhed og miljøet mod de potentielle risici, der er forbundet med kemikalier. For en meget stor del af de kemiske stoffer, der findes på fællesskabsmarkedet, er den tilgængelige viden om deres farlige egenskaber og brugen af stofferne ikke nok til, at det krævede høje beskyttelsesniveau er sikret.

For at øge denne viden og herigennem forbedre forvaltningen af og kontrollen med kemikalier foreslår hvidbogen ikke blot et testningsprogram, men nok så meget at der skaffes oplysninger om kemikalierne. Relevante oplysninger kan komme fra en hvilken som helst kilde i Fællesskabet og på verdensplan. Testning på forsøgsdyr bør kun anvendes som sidste udvej.

Et af de politiske mål i strategien er således at fremme forsøg uden brug af forsøgsdyr.

De følgende elementer i REACH vil blive foreslået realiseret med henblik på at begrænse dyreforsøg til et minimum:

- for stoffer, der produceres/importeres i mængder på mellem 1 og 10 tons om året, bør testning gennemgående begrænses til in vitro-metoder. 20 000 ud af de anslåede 30 000 eksisterende stoffer på Fællesskabets marked falder under denne kategori;

- allerede foreliggende oplysninger om stoffernes giftighed og økotoksikologi, herunder epidemiologiske studier, vil blive anvendt;

- de generelle krav til testning vil blive ændret under hensyn til den faktiske udsætningsrisiko, hvor dette skønnes hensigtsmæssigt;

- skræddersyede testningsprogrammer vil blive udviklet under myndighedernes opsyn til testning af kemikalier, der produceres i store mængder;

- der vil blive gjort en særlig indsats for at udvikle yderligere alternative testningsmetoder med færre eller uden forsøgsdyr;

- stofferne vil i givet fald blive opdelt i grupper med henblik på at nedbringe testningen til det mindst mulige, hvor det måtte være hensigtsmæssigt;

- udveksling af dyreeksperimentelle data mellem firmaer, der forelægger regestreringsansøgninger, med meget begrænsede undtagelser til beskyttelse af fortrolige oplysninger.

Kommissionen har i tiden oktober 2001 til februar 2002 holdt en række møder med otte forskellige arbejdsgrupper for at søge teknisk ekspertvejledning om specifikke aspekter af hvidbogen, bl.a. testningsaspekter og disses relation til dyrevelfærd. Eksperter, herunder fra dyreværnsorganisationer, blev indbudt til at fremlægge deres synspunkter.

Kommissionen er klar over, at kemiske stoffer, når disse er bundet til polymerer, kan ændre deres egenskaber betydeligt. Dog bør også disse egenskaber undersøges til sikring af betryggende brug af de pågældende stoffer. Kommissionen vil derfor udarbejde et hensigtsmæssigt og målrettet system til indhentning af de nødvendige oplysninger.

Kommissionen søger således at skabe ligevægt mellem dyrevelfærdshensyn og de potentielt alvorlige trusler mod menneskers sundhed og miljøet fra kemikalier, hvis egenskaber og anvendelse endnu ikke er tilstrækkeligt kendt.

(1) KOM(2001) 88 endelig, kan findes på Internet http://europa.eu.int/comm/environment/chemicals/0188_en.pdf.